ธปท.จับตา4ธนาคารให้กู้วินด์ฯตามหลักที่ดีหรือไม่
ธปท.จับตาแบงก์ปล่อยกู้วินด์ เอนเนอร์ยี่ ว่าเป็นไปตามหลักเกณฑ์ที่ดีในการให้สินเชื่อหรือไม่
29 ต.ค. 2565

ธปท.จับตาแบงก์ปล่อยกู้วินด์ เอนเนอร์ยี่ ว่าเป็นไปตามหลักเกณฑ์ที่ดีในการให้สินเชื่อหรือไม่
นายรณดล นุ่มนนท์ ผู้ช่วยผู้ว่าการสายกำกับสถาบันการเงิน ธนาคารแห่งประเทศไทย (ธปท.) เปิดเผยว่า ธปท. ติดตามดูการปล่อยสินเชื่อของธนาคารพาณิชย์ ที่ให้แก่ บริษัท วินด์ เอนเนอร์ยี่ โฮลดิ้ง ซึ่ง ธปท.ได้เข้าไปดูว่าเป็นการปล่อยกู้ที่เป็นไปตามหลักเกณฑ์ที่ดีในการให้สินเชื่อของธนาคารพาณิชย์หรือไม่ และได้หารือกับผู้บริหารของธนาคารเจ้าหนี้ทั้งสี่แห่งอย่างใกล้ชิด ว่าคิดอย่างไรต่อกรณีนี้
นายรณดล กล่าวว่า ธปท.ดูแลภาพรวม ส่วนลูกหนี้รายใดหรือเจ้าหนี้รายใดเป็นอย่างไร จะเป็นหนี้ที่มีคุณภาพหรือไม่เป็นเรื่องที่แบงก์ต้องดูเอง ซึ่งแต่ละแบงก์จะมีเกณฑ์การให้กู้ตั้งไว้ ซึ่ง ธปท.จะดูว่าเป็นไปตามเกณฑ์หรือไม่ เป็นนโยบายของแต่ละธนาคารที่จะต้องดูแลตัวเอง ไม่ว่าขั้นตอนหลักเกณฑ์การให้กู้ การพิจารณาความเป็นไปได้ของแต่ละโครงการ การชำระหนี้ได้หรือไม่ เป็นโครงการของรัฐหรือไม่ กระทบสิ่งแวดล้อมหรือไม่ เรื่องเหล่านี้แต่ละธนาคารมีหลักในการพิจารณาอยู่แล้ว
สำหรับ ธปท.จะดูในหลักการว่าการปล่อยสินเชื่อเป็นไปตามหลักเกณฑ์ที่ดีหรือไม่  ไม่จำเป็นต้องไปบอกว่าควรปล่อยกู้รายใดหรือไม่ แต่กรณีนี้เมื่อเกิดเป็นความกังวลขึ้นมา ธปท.ได้เข้าไปติดตามดู เพื่อไม่ให้เกิดความกังวลใจ
“ในเบื้องต้นที่ ธปท.ติดตามดู ขอยืนยันว่าการให้กู้กรณีดังกล่าวไม่ได้ส่งผลกระทบต่อฐานะของธนาคารทั้งหมดที่เข้าไปเกี่ยวข้องในการปล่อยกู้ และระบบเสถียรภาพสถาบันการเงินโดยรวม เพราะสัดส่วนของวงเงินให้สินเชื่อในกรณีนี้ หากเป็นข่าวว่าอาจให้กู้ในวงเงิน 4 หมื่นล้านบาท จริงๆ หรือให้กู้บริษัทลูกของ วินด์ เอนเนอร์ยี่  ก็ถือว่ามีสัดส่วนที่น้อยมาก เมื่อเทียบกับยอดสินเชื่อรวมทั้งระบบ ทั้งนี้สินเชื่อรวมของธนาคารมีมูลค่าสูงถึง 11 ล้านล้านบาท ไม่ได้เกินวงเงินการให้กู้ต่อรายที่ต้องไม่เกิน 25% เงินกองทุน อย่างไรก็ดีธุรกิจพลังงานทดแทนอย่างการผลิตไฟฟ้าด้วยพลังงานลมก็ถือเป็นแนวโน้มธุรกิจที่ดี ฉะนั้นจึงไม่ได้กระทบฐานะและระบบเสถียรภาพโดยรวมแต่อย่างใด” นายรณดล กล่าว
สำหรับธนาคารที่ปล่อยกู้ให้กับบริษัทลูกของวินด์ เอนเนอร์ยี่ คือ ธนาคารไทยพาณิชย์ ธนาคารกสิกรไทย ธนาคารทิสโก้ และธนาคารไอซีบีซี